text: Vejlegården: Fik tilsendt patron
  23 juli 2012 kl. 16.58
  Indehaveren af restaurant Vejlegården, Amin Skov, er blevet truet og har fået tilsendt trusler. Blandt andet har der ligget en skarp patron i posten.
  Amin Skov er nu gået til politiet med truslerne.
  - Jeg tømmer kun min post en gang om ugen, og da jeg gjorde det i sidste uge, lå der en skarp patron i postkassen, siger Amin Skov til Vejle Amts Folkeblad.
  - Jeg fik et brev med klare trusler, og af brevet fremgik det, at det hang sammen med patronen, fortæller Amin Skov til Vejle Amts Folkeblad.
  - Jeg er rystet over det, at nogen kan finde på det her. Det er altså ikke alle og enhver, der i Danmark kan få adgang til at købe sådan en ni millimeter patron, siger Amin Skov.
  